Bbalaza, Okitobba 23
Tuleme kuwaba ne tuva mu kukkiriza.
Okufumiitiriza ku bintu eby’omwoyo kiyamba omuntu okukula mu by’omwoyo. (Beb. 5:14; 6:1) Omuntu amala akadde akatono ng’afumiitiriza ku Yakuwa ne Yesu tasobola kuba na kukkiriza kunywevu. Kiba kyangu omuntu ng’oyo okuva mu mazima. (Beb. 3:12) Yesu yagamba nti bwe tutawulira oba bwe tutakkiriza Kigambo kya Katonda “n’omutima omulungi ddala,” tetujja kusobola ‘kukikuuma.’ Mu kifo ky’ekyo, kijja kuba kyangu ‘okuwugulibwa okweraliikirira, eby’obugagga, n’amasanyu ag’obulamu buno, era tetujja kusobola kubaako kye tutuukiriza.’ (Luk. 8:14, 15) N’olwekyo, ka tweyongere okufumiitirizanga ku Kigambo kya Katonda. Ekyo kijja kutukubiriza okukoppa Yakuwa n’okwoleka engeri ze. (2 Kol. 3:18) Ffenna tusobola okweyongera okuyiga ebikwata ku Kitaffe ow’omu ggulu n’okwoleka engeri ze emirembe n’emirembe. Eyo nga nkizo ya maanyi nnyo!
Lwakubiri, Okitobba 24
Amagezi ga muganyulo gy’oli. Bw’ogafuna, ebiseera byo eby’omu maaso bijja kuba birungi.
Kya lwatu nti ng’omuzadde, oyagala okuyamba abaana bo okuba n’enkolagana ennungi ne Yakuwa. Era Katonda ayagala okuze abaana bo ‘mu kukangavvula kwa Yakuwa era obateekemu endowooza ye.’ (Bef. 6:4) N’olwekyo, kozesa obuyinza Katonda bwe yakuwa okuteekawo enteekateeka ennungi ey’eby’omwoyo n’okuginywerako. Ng’ekyokulabirako: Ofuba okulaba nti otwala abaana bo ku ssomero kubanga okimanyi nti ekyo kijja kubaganyula. Mu ngeri y’emu, abazadde abaagala abaana baabwe bafuba okulaba nti abaana baabwe baganyulwa mu buyigirize obuva eri Yakuwa okuyitira mu nkuŋŋaana z’ekibiina ne mu nteekateeka endala ez’eby’omwoyo. Okuva bwe kiri nti obuyigirize obuva eri Katonda bukulu nnyo, fuba okuyamba abaana bo okwagala ebintu eby’omwoyo n’okukiraba nti ebintu ebyo bijja kubayamba okuba ab’amagezi. Nga Yesu bwe yayamba abayigirizwa be, naawe fuba okuyamba abaana bo okwenyigira mu bujjuvu mu mulimu gw’okubuulira ng’obaleetera okwagala okuyigiriza abalala Ekigambo kya Katonda era ng’obayamba okuba n’enteekateeka ey’okubuulira obutayosa. w15 11/15 2:6
Lwakusatu, Okitobba 25
Omutwe gwa buli musajja ye Kristo; ate omutwe gw’omukazi ye musajja; n’omutwe gwa Kristo ye Katonda.
Yakuwa yassaawo enteekateeka ey’obukulembeze, erina okugobererwa ne mu maka. Naye okuba nti omusajja gwe mutwe gw’amaka tekitegeeza nti alina okukajjala ku b’omu maka ge oba okubayisa obubi. Wadde ng’omusajja gwe mutwe gwa mukazi we, Bayibuli emulagira okuwa mukazi we ekitiibwa. (1 Peet. 3:7) Engeri emu omusajja gy’ayinza okukiraga nti awa mukazi we ekitiibwa, kwe kufaayo ku byetaago bye n’okukulembeza by’ayagala mu bintu ebimu. Mu butuufu, Ekigambo kya Katonda kigamba nti: “Abaami mwagalenga bakazi bammwe nga Kristo bwe yayagala ekibiina ne yeewaayo ku lwakyo.” (Bef. 5:25) Yesu yatuuka n’okuwaayo obulamu bwe ku lw’abagoberezi be. Omwami bw’akoppa engeri Yesu gy’akozesaamu obuyinza bwe, kyanguyira mukyala we okumwagala, okumussaamu ekitiibwa, n’okumugondera.
plt_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn